Kim Jong-il er død

(VG Nett) Nord-Koreas ubestridte leder Kim Jong-il (69) er død.

Julie Lundgren

Oppdatert 19. desember 2011

Artikkelen er over åtte år gammel

Dødsårsaken skal være et kraftig hjerteinfarkt som inntraff under en togreise utenfor hovedstaden lørdag, ifølge nyhetsbyrået KCNA.

En melding lest opp på nordkoreansk fjernsyn natt til mandag norsk tid melder at han døde klokken 8.30 lørdag morgen fordi han var «fysisk og mentalt overarbeidet».







VGTV: Gråtkvalt nyhetsanker annonserer Kim Jong-ils død

Den offisielle fjernsynskanalens svartkledde nyhetsoppleser gråt da meldingen om «Den kjære leders» død ble kunngjort.

Kim Jong-il ble 69 år gammel, gitt at den offisielle fødselsdatoen er riktig. Han overtok som leder i det kommunistiske Nord-Korea da hans populære far Kim Il-sung døde av et hjerteinfarkt i 1994.

Les historien om Kim Jong-ils liv her

Begravelsen av Jong-il vil skje i hovedstaden Pyongyang 28. desember, ifølge BBC. Det er offisiell sørgeperiode i landet frem til 29. desember.

Saken fortsetter under bildet...

DØD: Nord-Koreas leder Kim Jong-il. her på et bilde fra en militærparade i 2002. Foto: Ap/Katsumi Kasahara

Svekket helse

I 2008 ble Kim Jong-ils helse sterkt svekket da han ble rammet av slag. Han viste seg lite offentlig den etterfølgende tiden, og da han ikke viste seg for folket under en stor jubileumsdag ble det spekulert i om den beryktede lederen var alvorlig syk - eller kanskje også død.

Han har senere hatt internasjonale leger fløyet inn og forsøkt å fremstå som en sterk leder. Ifølge BBC har han virket i bedre form den siste tiden, og var blant annet i Russland i august i år for å snakke med Russlands president Dmitrij Medvedev.

Han har også blitt observert på flere turer til nabolandet Kina, som Nord-Korea har sterke bånd til. Kina er landets viktigste allierte og det eneste landet som regimet i Pyongyang kan få pengestøtte fra, ifølge NTB.

Usikkerhet rundt lederskiftet

Nordkoreanerne bes nå om å følge Kim Jong-ils sønn Kim Jong-un, ifølge KCNA. Kim Jong-un antas å være i slutten av 20-årene og er Jong-ils tredjefødte sønn.

ETTERFØLGER: Kim Jong-un er forventet å ta over som leder av Nord-Korea. Her besøker han en bedrift i hovedstaden Pyongyang september 2011. Foto: AFP PHOTO / HO / KCNA VIA KNS

Det er usikkert hvordan maktovertagelsen vil skje og når han offisielt vil ta over som Nord-Koreas leder.

- Alle partimedlemmer og militærtjenestemenn og allmennheten bør trofast følge kamerat Kim Jong-uns lederskap og forsvare og styrke partiet, militæret og allmennhetens felles front, sa statskanalens nyhetsoppleser.

Kim Jong-un ble gitt viktige politiske og militære verv i 2010, en sterk indikasjon på at han var utpekt som landets neste leder.

VGTV: Se Kim Jong-il og sønnen Kim Jong-un til stede under en gigantisk militærparade

Få kjenner til personen Kim Jong-un og hva han står for, og det er usikkert hvordan han vil lede landet.

Konflikt med Sør-Korea

Teknisk sett er Nord-Korea og Sør-Korea fortsatt i krig med hverandre. Den tre år lange Koreakrigen tok slutt med en våpenhvileavtale i 1953, men de to landene er aldri blitt enige om noen fredsavtale, og situasjonen er fortsatt svært spent.

Det har blant annet vært skuddvekslinger og granatangrep ved grenseøya Yeonpyeong.

Eksperter ser det som lite sannsynlig at Kim Jong-ils død vil utløse politisk uro i Nord-Korea eller en oppblussing i konflikten mellom nord og sør, ifølge NTB.

Det er ikke observert uvanlig militær bevegelse i Nord-Korea etter Kim Jong-ils dødsfall, opplyser Sør-Koreas forsvarsdepartement. Sør-Koreas regjering er likevel i kriseberedskap som følge av dødsfallet, melder det sørkoreanske nyhetsbyrået Yonhap.

Japan har ifølge BBC også økt sitt militære beredskap, men uttrykker sin kondolanse.

- Japans regjering håper denne uventede utviklingen ikke vil skade freden og stabiliteten på Koreahalvøya, sier regjeringens pressetalsmann Osamu Fujimura.

Publisert: 19.12.11 kl. 04:12 Oppdatert: 19.12.11 kl. 10:29

Les også

Mer om Nord-Korea